Lapuan helluntaiseurakunta

Lapuan helluntaiseurakunta on Lapualla sijaitseva, vuonna 1935 perustettu, helluntaiseurakunta. Seurakuntaan kuuluu noin 300 jäsentä ja seurakunnan tilat sijaitsevat Lapuan keskustassa. Seurakunta on itsenäinen mutta toimii yhteistyössä Fida Internationalin, Iso Kirjan, Aikamedian ja Avainmedian kanssa. Seurakunnan johtava pastori on Veli-Matti Köykkä.

Alkujaan seurakunta tuli tunnetuksi Betania-nimellä. Lapuan helluntaiseurakunta tuli 1970-luvun loppupuolella tunnetuksi Niilo Yli-Vainion johtamasta herätyksestä, joka keräsi suuria ihmismääriä ensin Lapualle ja pian muuallekin ympäri maata.

Historia

Helluntaisanoman saapuminen Lapualle 
Helluntaisanoma saapui Lapualle vuonna 1930 kätilö Jenny Hardénin toimesta, kun tämä kutsui saarnaaja Eino I. Mannisen paikkakunnalle. Hardénin työtoveri Anja Lahdensuo kääntyi kaksi vuotta myöhemmin ja Lapuan synnytyslaitoksesta tuli helluntailaisten kohtauspaikka. Suuremmat kokoukset järjestettiin seurojentalon yläsalissa. Lapualla saarnasivat muun muassa Veikko Lähde ja vaasalainen Oskar Tillander.

Helluntaiseurakunnan perustaminen ja alkuvuodet 
Lapuan Betania-seurakunta perustettiin 3. heinäkuuta 1935 synnytyslaitoksen naapurissa Peltosen talossa. Seurakunnan ensimmäiseksi rukoushuoneeksi vuokrattiin kaksi huonetta samasta talosta. Tämän jälkeen seurakunta siirtyi Alasaaren pihatupaan ja sitten elokuvateatteri Uuteenkuuhun.

Toisen maailmansodan jälkeen 
Sotien aikaan helluntailaisuus saavutti jalansijaa kirkonkylän lisäksi Haapakoskella ja Ylikylässä. Helluntaiseurakunnan omaa pyhäkoulua alettiin pitää 1940-luvun lopulla. Patruunatehdasta vastapäätä rakennetun satapaikkaisen rukoushuoneen vihkiäisiä vietettiin 17. joulukuuta 1950. Samana vuonna seurakunta sai myös ensimmäisen oman saarnaajan. Seurakunnan lähetystyö aloitettiin vuonna 1958.

1940-luvulla perustettiin jo laulukuoro, joka sai myöhemmin 1960-luvulla seurakseen torvisoittokunnan ja kitarakuoron. Samoihin aikoihin seurakunta piti myös ompeluseuraa. Helluntaiseurakunta on pitänyt telttakokouksia asemanseudulla vuonna 1947 ja vuonna 1951 myös Tiistenjoella.

Rukoushuoneeseen rakennettiin vuonna 1974 lisäosa keittiölle ja pikkusalille. Helluntaiseurakunta osti hautausmaan yhdessä vapaakirkon kanssa vuonna 1952. Nuoret alkoivat pitää omia kokouksiaan viimeistään 1960-luvulla ja seuraavalla vuosikymmenellä perustettiin teetupa kadulla olevien nuorten tavoittamiseksi. Teetupaa pidettiin vaihtelevasti uuden rukoushuoneen kellarissa, Välipuiston kiinteisössä, Hotelli Lapuan tiloissa sekä linja-autossa.

1970-luvun herätys 
Vuonna 1977 alkoi herätysaalto, joka toi uuden kasvun ajan. Niilo Yli-Vainion johtamien herätyskokousten vaikutuksesta Lapuan helluntaiseurakunnan jäsenmäärä lähes kaksinkertaistui. Pyhäkouluissa kävi 1970-1980-luvuilla peräti 70 lasta. Lasten leiritoiminta alkoi vuonna 1971 Kauhavan Ojutjärvellä. Vanha rukoushuone kävi ahtaaksi ja epäkäytännölliseksi. Uusi talo päätettiin rakentaa vuonna 1981 ja uusi rukoushuone vihittiin käyttöön tammikuussa 1988.

Lapuan helluntaikirkko 
Lapuan helluntaikirkon pääsalissa on noin 350 paikkaa. Täysimittaisessa kellarikerroksessa on toiminut alusta asti Lähetyksen kirpputori.

Saarnaajat ja pastorit 
Seuraavat henkilöt ovat toimineet Lapuan helluntaiseurakunnan saarnaajina ja pastoreina. 1960-luvun puoliväliin saakka seurakuntaa johtivat diakoniaveljet ja sittemmin vanhimmisto.
 1950–1952: Niilo Yli-Vainio
 1952–1955: Matti Rajamäki
 1955–1956: Keijo Paunasalo
 1961–1963: Veikko Vehmas
 1964–1968: Viljo Joensuu
 1970–1980: Matti Takala
 1980–1981: Teuvo Kopra
 1981–1994: Heikki Halkola
 Jussi Kivirinta, ajoittain 1980- ja 1990-luvuilla
 Samuel Autio, ajoittain 1980- ja 1990-luvuilla
 1995–2005: Vilho Savolainen
 2000–2001: Risto Kujala
 2005–2009: Jyrki Isohella
 2009–?: Tomi Kuosmanen
 Veli-Matti Köykkä

Lapualla on asunut myös muutamia kiertäviä evankelistoja kuten Veikko Koivisto, Sanni Kotiranta, Sanni Hautakangas, Elias Koskinen ja Sulo Kujala.

Lähteet

Viitteet

Aiheesta muualla 
 Seurakunnan verkkosivusto

Lapuan seurakunnat
Suomen helluntaiseurakunnat